দীপক সংরাগ। জন্ম বাঁকুড়া জেলার মঙ্গলপুরের বেতালন গ্রাম। সেখান থেকে প্রাথমিক পড়াশোনা সমাপ্ত করে চলে আসেন বোলপুরের শান্তিনিকেতনে, ভর্তি হন বিশ্বভারতী বিশ্ববিদ্যালয়ের শিল্পসদনে। সেখান থেকে টেক্সটাইল নিয়ে পড়াশোনা শেষ করার পর চাকরীর সন্ধানে ঘুরতে ঘুরতে ক্ষয়ে যাচ্ছিল জুতোর সুকতলা। কিন্তু দমবার পাত্র নন তিনি। তাই প্রথাগত চাকরীর চক্কর ছেড়ে বেড়িয়ে এসে নেমে পড়লেন টেক্সটাইলের ব্যবসায়। পুঁজি মাত্র ৮ হাজার টাকা। জন্ম হল ‘তরঙ্গ শান্তিনিকেতন’ বুটীকের। সালটা ২০১২। “প্রথমে দোকান নেওয়ার টাকা ছিলনা। একটা টেবিল বানালাম, সেই টেবিল বানাতেই আট হাজার টাকা চলে গেল। তারপর আমার দিদির থেকে কিছু টাকা ধার নিয়ে কিছু টিশার্ট প্রিন্টিং করে সেই টেবিলে বসে বিক্রি শুরু করলাম”। এভাবেই তরঙ্গ বুটিকের যাত্রা শুরু। এরপর ক্রমে টিশার্ট থেকে কুর্তা, পাঞ্জাবী হয়ে শাড়ি প্রিন্টিং ও পরবর্তীকালে বাঙলার ঐতিহ্যশালী কাঁথা শিল্পে হাত দিলেন দীপক। তৈরি হল পাকা আস্তানা, শোরুম, ওয়ার্কশপ।